Zim gaan gebuk onder brandstoftekortArgieffoto ter illustrasie (Foto: Activ-Michoko, Pixabay) Zimbabwe se minister van energie en kragontwikkeling, Joram Gumbo, sê verskaffers dring aan op vooraf betaling voordat hulle bereid is om brandstof aan die mark beskikbaar te stel. “Die land word steeds aan bande gelê ten opsigte van buitelandse valuta, terwyl daar talle uiteenlopende aansprake op die beskikbare buitelandse valuta is,” het hy Woensdag gesê, en byvoeg brandstof is beskikbaar by die depots Msasa, Feruka en Mabvuku, maar sal eers afgehaal kan word nadat die nodige buitelandse valuta betaal is. Die Reserwebank van Zimbabwe voorsien weekliks buitelandse valuta vir brandstofinvoer, gewoonlik op Dinsdag, aangesien van plaaslike handelaars verwag word om vooruit kontant te betaal. Die tekorte kom ten spyte van berigte dat die regering ŉ ooreenkoms gesluit het met die sakemagnaat Kudakwashe Tagwireyi se Sakunda Holdings vir die verskaffing van 100 miljoen liter brandstof. Sakunda Holdings het ŉ 51/49%- gesamentlike onderneming met die Singapoerese firma Trafigura International. Die Zimbabwiese regering het in Oktober aangekondig dat hy gesprek voer met Sakunda vir ŉ miljard-liter-ooreenkoms vir brandstof, wat voorrade sal verseker tot April 2020.